钦定古今图书集成/明伦汇编/人事典/第023卷 > 淮南子 > 《原道训》
## 钦定古今图书集成/明伦汇编/人事典/第023卷 > 淮南子 > 《原道训》

“夫性命者，与形俱出其宗，形备而性命成，性命成而
好憎生矣。故士有一定之论，女有不易之行，规矩不
能方圆，钩绳不能曲直，天地之永，登丘不可为修，居
卑不可为短。是故得道者穷而不慑，达而不荣，处高
而不机，持盈而不倾，新而不朗，久而不渝，入火不焦，
入水不濡。是故不待势而尊，不待财而富，不待力而”
强，平虚下流，与化翱翔。若然者，藏金于山，藏珠于渊，
不利货财，不贪势名。是故不以康为乐，不以慊为悲，
不以贵为安，不以贱为危。形神气志，各居其宜，以随
天地之所为。夫形者，生之舍也；气者，生之充也；神者，
生之制也。一失位则三者伤矣。是故圣人使人各处
其位，守其职，而不得相干也。故夫形“者，非其所安而
处之则废，气不当其所充而用之则泄，神非其所宜
而行之则昧，此三者不可不慎守也。”夫举天下万物，
蚑《蛲贞》虫，蝡动蚑作，皆知其所喜憎利害者，何也？以
其性之在焉而不离也，忽去之则骨肉无伦矣。今人
之所以眭然能视，膋然能听，形体能抗，而百节可屈
伸；察能分白黑，视丑“美，而知能别同异、明是非”者，何
也？气为之充而神为之使也。何以知其然也？凡人之
志，各有所在而神有所系者，其行也，足迹趎埳，头抵
植木，而不自知也；招之而不能见也，呼之而不能闻
也，耳目去之也。然而不能应者，何也？神失其守也。故
在于小则忘于大，在于中则忘于外，在于上则忘于
下，在“于左则忘于右，无所不充则无所不在。”是故贵
虚者以毫末为宅。今夫狂者之不能避水火之难而
越沟渎之险者，岂无形神气志哉？然而用之异也，失
其所守之位，而离其外内之舍，是故举错不能当，动
静不能中，终身运枯形于连嵝列埒之门，而迹蹈于
污壑阱陷之中。虽生俱与人钧，然而不免为人戮笑
者，何也？形神相失也。故以神为主者，形从而利；以形
为制者，神从而害。贪饕多欲之人，漠睧于势利，诱慕
于名位，冀以过人之智，植于高世，则精神日以耗而
弥远。久淫而不还，形闭中距，则神无由入矣。是以天
下时有盲忘自失之患，此膏烛之类也，火逾然而消
逾亟。夫精神气志者，静而“日充者以壮，躁而日耗者
以老。”是故圣人利养其神，和柔其气，平夷其形，而与
道沈浮俛仰，恬然则纵之，迫则用之。其纵之也若委
衣，其用之也若发机。如是则万物之化无不偶，而百
事之变无不应